Skotse Barclay pak stewels vir goed weg | Netwerk24
15 Augustus 2020 17:17
John Barclay loop hom teen 'n Ier vas by die Wêreldbeker-toernooi in 2019 in Japan. Foto: Getty Images
Barclay, 'n losvoorspeler en boorling van Hongkong wat die Skotte ook aangevoer het, het reeds in Desember aangedui dat sy toetsloopbaan iets van die verlede is. Hy het Saterdag gesê hy gaan ook nie langer klubrugby speel nie.
Die 33-jarige Barclay het van 2005 tot 2015 vir die Glasgow Warriors gespeel, voordat hy na die Scarlets geskuif en hulle gehelp het om die Pro12-titel in 2017 te wen. Meer onlangs was hy by Edinburgh, wat hom vroeër die seisoen vrygestel het.
Hy het Skotland in 76 toetse verteenwoordig nadat hy sy toetsbuiging in 2007 gemaak het en was by die Wêreldbeker-toernooie in 2007, 2011 en 2019 in aksie.
"Nadat ek lank nagedink het, het ek besluit om my loopbaan vaarwel toe te roep. Jy weet wanneer dit tyd is, en terwyl Covid-19 dit 'n frustrerende einde gemaak het, gaan die einde nie oor die sprokiesverhaal nie. Die hele storie was 'n sprokiesverhaal," sê Barclay volgens 'n verklaring van die Skotse Rugbyunie.
"Die geleentheid wat ek gekry het om iets waarvoor ek lief is vir 16 jaar te doen, het my genoeg herinneringe gegee vir die res van my lewe.
"Ek sou nooit as kind in my wildste drome gedink het dat ek toetsrugby sou speel nie. Om my land aan te voer, is iets waarop ek die res van my lewe trots sal wees." – Sportredaksie